1Nakua Puang Isa lako tobuda sola anak gurun-Na,
2"Ia joo guru agama sola to-Farisi pada bang una Nabi Musa ke mpangpangngajaranni pangngajaranna Nabi Musa.
3Iamo joo turu' ngasanni to pangngajaranna. Apa danggi' mituru'i to panggaukanna, nasaba' ia to napangpangngajaran te'da ia napugaukki.
4Nasaba' nakabua' to atoran tangnakulle tau mpugaukki, apa ia kalena te'da natulungngi to tau, umbo nakua mpugaukki.
5Ia ngasan to panggaukanna napangpekitan bangri lako tau. Iamo joo na ia to pakean tanda kamatapparanna, susinna to rombe-rombe bajunna dipemalandoi, na ia to karappe' dinii nnanna aya' Sura' Allataala napematonggoi.
6Gaja nakabudai cumadokko jio olo lan bola passambajangan na ngenan kata'pan mata jio pangramean.
7Namadoang bang ditaratte' jio pasa', namadoang too ditambai 'Guru'.
8Danggi' mimadoang disanga 'Guru', nasaba' tosile'to ngasan kamu' na mesa'ra Gurummi.
9Danggi' naden mesa' tau lan lino mitambai 'Ambe'', nasaba' mesa'ra Ambe'mi, iamo to Ambe' jao suruga.
10Na danggi' mimadoang disanga 'Puanggawa', nasaba' mesa'ra to puanggawami, iamo to Almaseh.
11Ia ke den kamu' madoang disanga to toditaratte', parallu la menjaji todisua-sua.
12Ia to tompamajao kalena la dipamajiong, na ia to tompamajiong kalena la dipamajao."
13Nakua omo Puang Isa mpatarruh kadanna, "Macilaka kamu' to guru agama sola to-Farisi, nasaba' tomajekkong kamu'! Tangmieloran to tau menjaji umma'-Na Puang Allataala. Te'da mimadoang menjaji umma'-Na, na ia to tomadoang kannori mianggai.
14[Macilaka kamu' to guru agama sola to-Farisi, nasaba' tomajekkong kamu'! Miuraga bang to baine matemo muanena, mirampai to ewananna. Mianggai' bang too mpemalandoi passambajangmi, to minii mpembunianan panggaukan gaja'mi. Iamo joo nala'bi mabanda' to sessami.]
15Macilaka kamu' to guru agama sola to-Farisi, nasaba' tomajekkong kamu'! Male kamu' manglalan mambela llamban tasik na ngguririkki padang nnangah mesa' tau la mipupenjaji anak gurummi. Ia tonna turu'mo kamu', mipupenjajimi tawana naraka, na manglokkon penduan to gaja'na na ia to gaja'mi sola ngasan.
16Macilaka kamu' to pekaamberan tobuta! Mipangpangngajaran susi tee: 'Ia ke massapahhi to tau mpau Bola Puang Allataala, te'da namatumba ke te'da napugaukki. Apa ia ke massapahhi mpau bulawan lan Bola Puang Allataala, la napugaukki situru' passapahna.'
17Ee tobuta, tobango' kamu'! Umbonnara parallu, bulawanraka iarika Bola Puang Allataala to mpupessipato'i joo bulawan dipake lan Bola Puang Allataala?
18Mipangpangngajaran too to susinna tee, 'Ia ke massapahhi to tau mpau ngenan pangkaroban, te'da namatumba. Apa ia ke massapahhi mpau apa dipangkaroban, la napugaukki situru' passapahna.'
19Buta tongan kamu'! Umbonnara la'bi parallu, iaraka joo karoba ba'tu ngenan pangkarobanraka to mpemapaccingngii joo apa dipangkaroban?
20Iamo joo, ia ke den tau massapah mpau ngenan pangkaroban, pada bang unamo to mpau ngasanni to apa jao.
21Na ia ke den tau massapah mpau Bola Puang Allataala, battuananna massapahhi mpaui joo Bola Puang Allataala sola Puang Allataala to torro lan.
22Na ia ke denni tau massapah mpau suruga, battuananna massapahhi mpau cadokkoan kamala'biran-Na Puang Allataala sola Puang Allataala to cumadokko jao.
23Macilaka kamu' to guru agama sola to-Farisi, nasaba' tomajekkong kamu'! Ia to assele' tanananmi to tangkeangga'na susinna tulasi, bua adas na jintang, mipangben sangtawa sangpulona lako Puang Allataala. Apa ia to parenta kaminang parallu lan atoranna Nabi Musa te'da mipugaukki susinna: kamarurusan, mamase, nturu' pakkaeloran-Na Puang Allataala. Na iara joo to kaminang parallu la mipugauk, apa la mipugauk too to laenna.
24Pekaamberan tobuta kamu'! Kasisi' jiong waimmi mikita nnalaii, apa ia to unta miamma' malebu.
25Macilaka kamu' to guru agama sola to-Farisi, nasaba' tomajekkong kamu'! Ia ammibasei isotan ba'tu kandean, saleanna manda mibasei, apa lanna liu carepa unapa. Susimi joo, ia to ada' wa'ding nakita tau mituru' tongan, apa lan penawammi buda kamaullakan sola kamadoangan rrampa apanna tau.
26Ee, to-Farisi buta! Pemeloii jolo' to penawammi sola pangtangngaranmi, namane' melo to sipa'mi sola panggaukanmi.
27Macilaka kamu' to guru agama sola to-Farisi, nasaba' tomajekkong kamu'! Susi kamu' lamunan dikapuhhi mabuccang. Gaja ballo dikita saleanna, apa lanna liu ponno buku tomate sola to mecarepan laenna.
28Susi toda kamu'. Ia ke dikitai, melo sipa'mi lako padammi rupa tau, apa lan penawammi kagajatan manda ponno sola kamajekkongan."
29"Macilaka kamu' to guru agama sola to-Farisi, nasaba' tomajekkong kamu'! Mipemellongngi pole' to lamunanna nabi sola to tompugauk bang pakkaeloran-Na Puang Allataala,
30mimangkada kumua, 'Ia kenna kijajimo tonna wattunna tuo to tojoloki', te'da kami' kilaturu' mbuno nabi.'
31Jaji miakui una kumua, bati'na kamu' topabuno nabi!
32Ia ke susii joo, patarruh pissen bangmi to dosa napugaukmo tojolomi.
33Togaja' kamu', sanga bati' togaja' kamu'! Umbora la mikua mpalaian kalemi jio mai pangsessa naraka!
34Pesa'dingngii! La kuparatuan kamu' tomapahang, nabi na guru, denni to la mibuno, na den tooi to la mipampang. Denni to la mirambi lan bola passambajangan, na den tooi to la miula' tarruh-tarruh jio mai mesa' kota lako kota laen.
35Iamo joo miladipabalahhi toopa sininna to panggaukanna tojolomi to mbuno taun-Na Puang Allataala, mammula jio mai Habel tomelo, ratu lako Zakariya anakkana Berekhya, to mibuno jio napatangnga ngenan pangkaroban na Bola Puang Allataala.
36La miingaran tee kadang-Ku' kumua, ia to tau too allo la dipabalahhi sininna panggaukan gaja'na tojolona!"
37Mangkadai Puang Isa nakua, "Ee, to-Yerusalem! Tombuno kamu' nabi! Mirura batui to tonasua Puang Allataala ratu lako kalemi, sanggenna mate. Ba'tu pempiranmo' madoang rrempun kamu', susi indo manuk rrempun anakkana jiong pani'na, apa te'da mimadoang!
38Iamo joo la makarorrong to bolami, nasaba' te'damo nasolan kamu' Puang Allataala.
39La miingaran! Mammula tee too te'damo milangkitana' sanggenna mikua, 'Dibarakka'i to toratu mpusanga sangan-Na Puang!'"
fij_Latn ind_Latn bug_Latn bug_Latn bug_Latn jav_Latn bug_Latn bug_Latn bug_Latn bug_Latn bjn_Latn smo_Latn bug_Latn bug_Latn bug_Latn bug_Latn bug_Latn bug_Latn jav_Latn min_Latn bug_Latn bug_Latn bug_Latn ind_Latn bug_Latn bug_Latn bug_Latn bug_Latn bug_Latn lua_Latn lua_Latn ind_Latn bjn_Latn bug_Latn bug_Latn bug_Latn bug_Latn bug_Latn pag_Latn